હેલસિન્કી- અમેરિકાના પ્રેસિડેન્ટ ડોનાલ્ડ ટ્રમ્પ અને રશિયન પ્રેસિડેન્ટ વ્લાદિમીર પુતિન વચ્ચે ફિનલેન્ડની રાજધાની હેલસિન્કીમાં બેઠક યોજાઈ ગઈ. આ બેઠક સાથે જ બન્ને દેશો વચ્ચેના સંબંધોમાં ગત કેટલાક સમયથી ચાલી રહેલી ખટાશ પણ સમાપ્ત થઈ ગઈ. આ બેઠકને ભારત પણ પોતાના હિતમાં જુએ છે. માનવામાં આવે છે કે, ડોનાલ્ડ ટ્રમ્પ અને પુતિન વચ્ચે મજબૂત થતી મિત્રતા ભારતની વિદેશ નીતિને મજબૂત બનાવશે. ઉલ્લેખનીય છે કે, સીરિયામાં રાસાયણિક હુમલાઓ અને અમેરિકાની પ્રેસિડેન્ટ ચૂંટણીમાં દખલગીરીના કારણે બન્ને દેશોના સંબંધો તણાવપૂર્ણ થયા હતા. ત્યારબાદ બન્ને દેશો વચ્ચે શાબ્દિક યુદ્ધ પણ જોવા મળ્યું હતું. જેથી ભારતની ચિંતાઓ વધે તે સ્વાભાવિક હતું. કારણકે, અમેરિકા અને રશિયા બન્ને દેશ ભારતના મુખ્ય સહયોગી દેશ છે.